info@newsbook.com.mt  It-tabib ewlieni tal-Gvern, Walter Busuttil qal li m'hemmx pjan li s-self-test kits tal-Covid-19 isiru legali f'Malta, hekk kif wera t-tħassib tiegħu dwar l-eżattezza tagħhom meta mqabbla ma testijiet li jsiru f'ċentri tal-ittestjar awtorizzati. F'kummenti li ta waqt intervista fuq ix-xandir nazzjonali, it-tabib Busuttil qal li pajjiżi differenti qed jieħdu deċiżjonijiet differenti fuq dawn it-tip ta' testijiet u li s'issa d-deċiżjoni "hija li ma nippermettux li jsiru dawn it-tip ta' testijiet." "L-iżvantaġġ hu li hemm min jieħu l-kwistjoni f'idejh u jieħu d-deċiżjoni tiegħu fuq il-kwistjoni mingħajr parir mediku. Nafu wkoll li l-kits tas-self-testing mhumiex preċiżi 100%," qal Busuttil. Il-kummenti tat-tabib waslu wara li numru ta' persuni b'sintomi tal-Covid-19 qed jilmentaw minħabba d-dewmien li qed jaffaċjaw biex ikunu jistgħu jagħmlu PCR test. Għalkemm is-self-testing kits għall-Covid-19 mhumiex legali f'Malta jidher li dawn xorta jistgħu jinxtraw. Skont rapport fuq it- Times of Malta , pakett ta' 25 test jista' jinxtara għal €175 mingħand bejjiegħ lokali. Is-self-testing kits qed jintużaw b'mod estensiv barra minn Malta bħala parti mill-isforzi biex jiġu ttestjati kemm jista' jkun nies. Madwar l-Ewropa, l-użu mifrux tagħhom irriżulta fi skarsezza, bin-nies jagħmlu sigħat fil-kju biex jiksbu wieħed. Fi Franza tiżdied f'daqqa d-domanda għas-self kits tal-Covid-19 Is-self-testing kits jinvolvu l-użu ta' tampuni u soluzzjoni speċjali li fiha l-kampjun ikun imxarrab. Is-soluzzjoni mbagħad titqattar fuq strixxa (simili għat-testijiet tat-tqala) li mbagħad tipprovdi riżultat fi ftit minuti. Xi testijiet jeħtieġu tampuni kemm mill-imnifsejn kif ukoll mill-ħalq filwaqt li oħrajn jeħtieġu biss tampuni minn xi waħda mit-tnejn. Skont Busuttil, it-testijiet huma l-aktar utli meta jsiru ripetutament fuq numru ta' ġranet. Spjega kif test wieħed mhux neċessarjmanet jagħti riżultat korrett u l-akbar valur tal-kits huwa meta jsiru ripetutament, hekk kif saħaq li s'issa d-deċiżjoni hi li ma jintużawx f'Malta. Filwaqt li ammetta dwar id-dewmien ta' persuni jistennew għal test minħabba ż-żieda sostanzjali fil-każijiet, Busuttil qal li n-nies qed jirrikorru għas-settur privat meta jkollhom bżonn test biex isiefru, u li dan qed jgħin biex inaqqas il-pressjoni fuq il-kapaċitajiet tal-ittestjar tas-saħħa pubblika. 1,030 każ ġdid; aktar minn 12,000 każ attiv